Document ID: 32004D0772

KOMISSION PÄÄTÖS,
tehty 29 päivänä lokakuuta 2004,
yhteisön taloudellisesta tuesta vuonna 2004 kasveille tai kasvituotteille haitallisten organismien torjumisesta Belgialle ja Portugalille aiheutuneisiin menoihin
(tiedoksiannettu numerolla K(2004) 4181)
(Ainoastaan ranskan-, hollannin- ja portugalinkieliset tekstit ovat todistusvoimaiset)
(2004/772/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvien ja kasvituotteiden haitallisten organismien jäsenvaltioihin kulkeutumisen estämiseen liittyvistä suojatoimenpiteistä 8 päivänä toukokuuta 2000 annetun neuvoston direktiivin 2000/29/EY (1), jäljempänä ’direktiivi’, ja erityisesti sen 23 artiklan,
sekä katsoo seuraavaa:
(1)
Yhteisö voi direktiivin nojalla myöntää jäsenvaltioille taloudellista tukea sellaisiin tarpeellisiin toimenpiteisiin suoraan liittyvien menojen kattamiseksi, joita on toteutettu tai joita aiotaan toteuttaa kolmansista maista tai yhteisön muilta alueilta peräisin olevien haitallisten organismien kulkeutumisen estämiseksi hävittämällä organismit, tai jos se ei ole mahdollista, estämällä niiden leviäminen.
(2)
Belgia ja Portugali ovat molemmat vahvistaneet toimenpideohjelman niiden alueille kulkeutuneiden kasveille haitallisten organismien hävittämiseksi. Ohjelmissa määritellään tavoitteet, toteutettavat toimenpiteet sekä niiden kesto ja kustannukset. Kyseiset maat ovat hakeneet yhteisön taloudellista tukea näille ohjelmille direktiivissä säädetyssä määräajassa ja kasvien terveystarkastuksiin tarkoitetun yhteisön rahoitusosuuden myöntämiseen liittyvien säännösten täytäntöönpanoa koskevista yksityiskohtaisista säännöistä ja asetuksen (EY) N:o 2051/97 kumoamisesta 14 päivänä kesäkuuta 2002 annetun komission asetuksen (EY) N:o 1040/2002 (2), jäljempänä ’asetus’, mukaisesti.
(3)
Tässä päätöksessä huomioon otetut Belgialle ja Portugalille aiheutuneet menot liittyvät suoraan direktiivin 23 artiklan 2 kohdan a ja b alakohdassa tarkoitettuihin seikkoihin.
(4)
Belgian ja Portugalin toimittamien teknisten tietojen perusteella komissio on voinut analysoida tilannetta tarkasti ja kokonaisvaltaisesti; myös pysyvä kasvinsuojelukomitea on tarkastellut tietoja. Komissio on päätynyt siihen, että edellytykset taloudellisen tuen myöntämiseksi direktiivin 23 artiklan mukaisesti ovat täyttyneet.
(5)
Sen vuoksi on aiheellista säätää yhteisön taloudellisesta tuesta kyseisistä ohjelmista aiheutuneiden menojen kattamiseksi.
(6)
Yhteisön taloudellinen tuki voi kattaa enintään 50 prosenttia tukikelpoisista menoista. Lukuun ottamatta ohjelmia, joihin on sovellettava vähennyskerrointa direktiivin 23 artiklan 5 kohdan kolmannen alakohdan mukaisesti, tämän päätöksen mukaisiin tarkoituksiin myönnettävä yhteisön taloudellinen tuki olisi vahvistettava 50 prosentiksi.
(7)
Portugalin ilmoittamaa ohjelmaa varten on jo myönnetty yhteisön tukea komission päätöksillä 2001/811/EY (3), 2002/889/EY (4) ja 2003/787/EY (5). Tämän käynnissä olevan ohjelman osalta ajanjaksoa, jonka kuluessa hävittämistoimenpiteet on toteutettava, on voitu direktiivin 23 artiklan 5 kohdan kolmannen alakohdan mukaisesti jatkaa, koska tilanteen tarkastelun perusteella on päädytty siihen, että näiden hävittämistoimenpiteiden tavoite todennäköisesti saavutetaan kohtuullisen ajan kuluessa. Kyseistä ohjelmaa varten myönnettyä yhteisön taloudellista tukea on alennettu asteittain 23 artiklan 5 kohdan kolmannen alakohdan mukaisesti.
(8)
Tämän päätöksen 2 artiklassa tarkoitetun tuen myöntäminen ei rajoita muita tarvittavia lisätoimia, jotka on toteutettu tai toteutetaan haitallisen organismin hävittämiseksi tai torjumiseksi.
(9)
Tämä päätös ei vaikuta direktiivin 24 artiklan mukaisten sellaisten komission tarkastusten tuloksiin, joissa tutkitaan, johtuuko haitallisten organismien kulkeutuminen riittämättömistä tutkimuksista tai tarkastuksista, eikä kyseisten komission tarkastusten seurauksiin.
(10)
Neuvoston asetuksen (EY) N:o 1258/1999 (6) 3 artiklan 2 kohdassa säädetään, että yhteisön sääntöjen mukaisesti toteutettavat eläinlääkintäalaa ja kasvien terveyttä koskevat toimenpiteet rahoitetaan Euroopan maatalouden ohjaus- ja tukirahaston tukiosastosta. Näiden toimenpiteiden varainhoidon valvonnasta säädetään edellä mainitun asetuksen 8 ja 9 artiklassa, sanotun kuitenkaan rajoittamatta asetuksen (EY) N:o 1040/2002 säännösten sekä direktiivin 23 artiklan 8 ja 9 kohdan soveltamista.
(11)
Tässä päätöksessä säädetyt toimenpiteet ovat pysyvän kasvinsuojelukomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Hyväksytään yhteisön taloudellinen tuki vuonna 2004 kattamaan Belgialle ja Portugalille välittömästi aiheutuneita menoja direktiivin 2000/29/EY 23 artiklan 2 kohdassa määritellyistä tarpeellisista toimenpiteistä, jotka on toteutettu tämän päätöksen liitteessä luetelluissa hävittämisohjelmissa asianomaisten haitallisten organismien torjumiseksi.
2 artikla
1. Edellä olevassa 1 artiklassa tarkoitetun taloudellisen tuen kokonaismäärä on 576 549 euroa.
2. Yhteisön taloudellisen tuen enimmäismäärät kutakin hävittämisohjelmaa ja kutakin hävittämisohjelman toteutusvuotta varten ilmoitetaan tämän päätöksen liitteessä.
3. Yhteisön taloudellisen tuen enimmäismäärät jakautuvat asianomaisten jäsenvaltioiden kesken seuraavasti:
-
Belgia: 210 485 euroa
-
Portugali: 366 064 euroa.
3 artikla
Jollei direktiivin 2000/29/EY 24 artiklan mukaisista komission tarkastuksista muuta johdu, liitteessä vahvistettu yhteisön taloudellinen tuki maksetaan vasta sitten,
a)
kun komissiolle on toimitettu asianmukaiset asiakirjatodisteet toteutetuista toimenpiteistä asetuksen säännösten ja erityisesti sen 1 artiklan 2 kohdan ja 2 artiklan mukaisesti.
b)
kun asianomainen jäsenvaltio on esittänyt komissiolle yhteisön taloudellista tukea koskevan maksupyynnön asetuksen (EY) N:o 1040/2002 5 artiklan mukaisesti.
4 artikla
Tämä päätös on osoitettu Belgian kuningaskunnalle ja Portugalin tasavallalle.
Tehty Brysselissä 29 päivänä lokakuuta 2004.

Labels: 4
16
6
18
15